
Vă înaintăm, alăturat, raportul asupra propunerii legislative pentru modificarea Legii nr.416/2001 privind venitul minim garantat, trimisă Comisiei pentru muncă şi protecţie socială, cu adresa nr. Plx 532/2018 din 10 octombrie 2018, pentru dezbatere pe fond.



PREŞEDINTE,
ADRIAN SOLOMON

R A P O R T
asupra propunerii legislative pentru modificarea Legii nr.416/2001 privind venitul minim garantat


În temeiul art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr. Plx 532/2018 din 10 octombrie 2018, cu dezbaterea pe fond a propunerii legislative pentru modificarea Legii nr.416/2001 privind venitul minim garantat.

Propunerea legislativă are ca obiect de reglementare modificarea Legii nr.416/2001, intervenţia legislativă vizând, în principal, următoarele: majorarea cu 15% a cuantumului ajutorului social în situaţia în care unul sau mai mulţi membri ai familiei beneficiare de ajutor social realizează venituri din activităţi independente, agricole, silvicultură şi piscicultură (în prezent, de această majorare beneficiază cei care realizează venituri cu caracter salarial), enumerarea atribuţiilor şi obligaţiilor primarului în stabilirea orelor de muncă în folosul comunităţii, specificarea categoriilor de beneficiari ai muncii prestate de beneficiarii de ajutor social şi includerea acestora în planul de acţiuni în funcţie de specificul şi nevoile locale, obligaţia persoanelor incluse în planul de acţiune să realizeze instructajul în domeniul securităţii şi sănătăţii în muncă şi plata către bugetul local a sumei corespunzătoare orelor prestate de către beneficiarii de ajutor social.

La întocmirea prezentului raport, Comisia a avut în vedere:
· avizul favorabil al Consiliului Legislativ (nr.477/16.05.2018)
· avizul favorabil al Consiliului Economic şi Social (nr.2170/08.05.2018)
· avizul negativ al Comisiei pentru buget, finanţe şi bănci 
(nr.4c-2/430/29.05.2019)
· avizul negativ al Comisiei juridice, de disciplină şi imunităţi 
(nr. 4c-13/862 din 23.10.2018)
· avizul negativ al Comisiei pentru administraţie publică şi amenajarea teritoriului (nr.4c-7/459/23.10.2018)
· avizul favorabil al Comisiei pentru drepturile omului, culte şi problemele minorităţilor naţionale (nr.4c-6/496/31.10.2018)
· punctul de vedere, negativ, al Guvernului (nr.1153/18.06.2018).

La dezbaterile care au avut loc în şedinţa comisiei din 8 octombrie 2019 au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:
- d-l Cătălin Marian Tutilescu – Secretar de Stat, Ministerul Muncii şi Justiţiei Sociale
- d-na Mihaela Grecu – director, Ministerul Muncii şi Justiţii Sociale.

La lucrările comisiei şi-au înregistrat prezenţa 20 de deputaţi, din totalul de 21 de membri ai comisiei.
Raportul comisiei a fost adoptat cu majoritate de voturi (o abţinere).

Propunerea legislativă face parte din categoria legilor organice, conform prevederilor art.73 alin.(3)  din Constituţia României, republicată.

Propunerea legislativă a fost respinsă de Senat în şedinţa din 8 octombrie 2018.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât măsurile propuse nu sunt de natură a îmbunătăţi cadrul legal existent şi nu se justifică faptul ca persoanele beneficiare de ajutor social să presteze activităţi în cadrul unor societăţi comerciale sau cooperatiste fără un contract de muncă încheiat potrivit reglementărilor aplicabile în domeniul raporturilor de muncă. 
	

PREŞEDINTE,				SECRETAR,
	Adrian Solomon				Violeta Răduţ





Întocmit,
Consilier parlamentar Sorina Szabo

